आदर्श घोटाले में 13 के खिलाफ मामला दर्ज  
सरकार ने बताया कि आदर्श हाउसिंग सोसाइटी घोटाला मामले में केन्द्रीय जांच ब्यूरो ने 13 व्यक्ति के खिलाफ मामला दर्ज किया है।
सरकार ने बुधवार को बताया कि आदर्श हाउसिंग सोसाइटी घोटाला मामले में केन्द्रीय जांच ब्यूरो ने 13 व्यक्ति के खिलाफ मामला दर्ज किया है।  रक्षा मंत्री एके एंटनी ने राज्यसभा को बताया कि सीबीआई ने 29 जनवरी को इन 13 लोगों के खिलाफ भारतीय दंड संहिता और भ्रष्टाचार निवारण कानून की विभिन्न धाराओं के तहत नियमित मामला दर्ज किया है। उन्होंने कहा कि सीबीआई ने इस मामले में पिछले साल 15 नवंबर को प्राथमिक जांच दर्ज की थी। प्राथमिक जांच के नतीजों के आधार पर ही नियमित जांच दर्ज की गई। एंटनी ने भाजपा के रामदास अग्रवाल के सवाल के लिखित जवाब में कहा कि इस मामले में 13 स्थानों पर छापे मारे गये और बड़ी संख्या में दस्तावेज जारी किये गये। उन्होंने कहा कि मामले में जांच जारी है।  रक्षामंत्री ने भाजपा की ही माया सिंह के एक अन्य सवाल के लिखित जवाब में बताया कि मुंबई के हर सिद्धि अपार्टमेंट ने रक्षा मंत्रालय से अनापत्ति प्रमाणपत्र नहीं मांगा था, हालांकि भारतीय नौसेना ने सुरक्षा चिंताओं के कारण आपत्ति जताई थी। उन्होंने कहा कि नौसेना प्रतिष्ठान के लिए संभावित सुरक्षा जोखिम को ध्यान में रखते हुए नौसेना ने मुंबई उच्च न्यायालय में अक्तूबर 2010 को एक मामला दायर किया था। नौसेना ने इसके जरिये इस इमारत को गिराने का अनुरोध किया था। उन्होंने कहा कि मामला न्यायालय के विचाराधीन है। एंटनी ने कहा कि वन एवं पर्यावरण मंत्रालय ने हरसिद्धि अपार्टमेंट को तटीय नियमन क्षेत्र अधिसूचना 1991 ओर 2011 के तहत कोई अनापत्ति प्रमाणपत्र नहीं दिया है।